**Ansekülas Vallimaa detailplaneeringu ärakuulamise**

**P R O T O K O L L**

**25. november 2019**, Saaremaa vallamajas

Arutelu algas kell 13.00

Arutelu lõppes kell 14.40

Juhatas: Tiiu Pärn Rahandusministeeriumi regionaalhalduse

 osakonna planeeringute järelevalve nõunik

Protokollis: Aire Müürsepp Rahandusministeeriumi regionaalhalduse

 osakonna Saare talituse ruumilise planeerimise
 peaspetsialist

Ärakuulamisel osalesid arvamuse esitaja Liisi von Wowern ja Kristian von Wowern, Saaremaa vallavalitsuse planeeringuspetsialist Katrin Kuusk, Saaremaa vallavalitsuse abivallavanem Jaan Leivategija, arendaja Peeter Pajuri, planeeritava kinnistu omanik Evelin Põld, naaberkinnistu omanikud Bret Paas, Liivi Paas, Andrus Lehesoo, planeeringu koostaja Alar Oll, Keskkonnaameti looduskasutuse spetsialist Allar Liiv, Rahandusministeeriumi regionaal-halduse osakonna Saare talituse juhataja Mart Mäeker.

Katrin Kuusk tutvustas Vallimaa detailplaneeringu menetluse käiku. Detailplaneeringu avalikul väljapanekul esitas kirjaliku vastuväite 20.11.2018 Liisi von Wowern esindajana Viru Platsi Õigusbüroo OÜ jurist Kaspar Kamsakann ning palus kirjas toodud põhjustest tulenevalt jätta Vallimaa detailplaneering kehtestamata. Saaremaa Vallavalitsus teavitas 20.11.2018 Liisi von Wowern esindajat, et vastavalt Keskkonnaameti seisukohale ei ole Saaremaa Vallavolikogu poolt vastu võetud detailplaneeringu kehtestamine võimalik. Juhul, kui jätkatakse detailplaneeringu koostamisega, teatatakse planeeringu koostamisest naaberkinnistute omanikke planeerimisseaduses sätestatud viisil. Liisi von Wowern ei loobunud oma arvamusest.

Saaremaa vallas Ansekülas Vallimaa kinnistu detailplaneeringu avalikul väljapanekul arvamusi esitanud isikute, kelle arvamusi detailplaneeringu koostamisel ei arvestatud, ja Saaremaa Vallavalitsuse esindajate ärakuulamine viidi läbi lähtuvalt planeerimisseaduse § 138 lõike 4 punktist 2.

**Esitatud arvamused ja täiendavad selgitused:**

Katrin Kuusk ja planeeringu koostaja Alar Oll tutvustasid lühidalt detailplaneeringu lahendust ja koostamise käigus tehtud planeeringulahenduse muudatusi lähtuvalt keskkonnakaitse nõuetest.

1. Arvamuste esitaja Liisi von Wowern: *Vallimaa kinnistu kooseisu kuuluv kallasrada jääb märkimisväärses ulatuses Anseküla merikotka püsielupaiga sihtkaitsevööndisse (KLO3101469), millel on perioodil 15.02.-31.07 inimeste viibimine üldse piiratud. Nii avatakse planeeringu alale seatava servituudiga juurdepääs kallasrajale, mis jääb püsielupaiga sihtkaitsevööndisse, mis võib osutuda vastuolus olevaks ranna ja kalda kaitse eesmärkidega nagu: looduskoosluste säilitamine, inimtegevusest lähtuva kahjuliku mõju piiramine.*

Allar Liiv: Keskkonnaamet jättis kooskõlastamata ja ehituskeeluvööndi vähendamata esialgsele variandile, kus puhkeala oli kavandatud vanale talukohale. Peale läbirääkimisi muudeti lahendust ja vana talukoha asemele kavandatakse uus majapidamine, mis on seadusega lubatud ning puhkeala kavandatakse ehituskeelu vööndist väljapoole. Keskkonnaamet saab piirata tegevust vastavalt seadusest tulenevalt pesa 200 m raadiuses. Antud juhul jääb kavandatav puhkeala merikotka elupaigast 400 m kaugusele. Tegevus, mis toimub väljaspool ehituskeeluvööndit ja piiranguvööndist väljapool, pole vaja Keskkonnaametiga kooskõlastada, seega ei saa piirata sealset tegevust.

Kristian von Wowern: Kui algselt oli kavandatud ainult puhkeala, siis nüüd on talukoht ja puhkeala, mõju on veelgi suurem. Kämpingualad on kõige valjema tegevusega alad, mistõttu võidakse kaitsealust linnuliiki häirida.

Allar Liiv: hindasime mõju, puhkealal oleks olnud rahvast rohkem, liikumine tihedam, sellepärast ei nõustunud puhkeala rajamisega ehituskeeluvööndisse. Tegime ettepaneku viia kämpinguala väljapoole ehituskeeluvööndit.

Bret Paas: Planeeritud on telkimisala, ei kavandata puhkeala suurteks pidustusteks vaid ööbimisvõimaluseks. Ümbritsev mets ei kutsu külastajaid jalutama, on märg ja puuduvad rajad. Planeeringulahendus (liikumisteed) on koostatud selliselt, et külastajad suunatakse mere äärde. Võimalus tähistada külastajatele liikumise suunamiseks soovitatavad alad ja märgistada piirangud siltidega. Kämpingu kasutamise piirangud saab üles panna kodulehele ning puhkeala peamajja.

Võib teha madalaid teavitussiltidega piirdeid, mis ei takista loomade liikumist. Tavaliselt inimene arvestab keeldudega.

Allar Liiv: Üksik juhuslik seeneline või jalutaja ei sega kotkast.

Jaan Leivategija: **A**rendaja peab tagama, et külastaja ei satu naaberkinnistule, puhkajate kasutada jääb hoonestusala ja kallasrada

Saaremaa vallavalitsuse planeeringuspetsialist Katrin Kuuse ettepanek: täiendada seletuskirja punkti 4.7 „Keskkonnakaitselised tingimused“ järgnevalt:

1. Looduskeskkonna säilitamiseks vältida ala külastajatel detailplaneeringuga määratud hoonestusalast, juurdepääsuteedest, parklast ja kallasrajast välja jääva ala kasutamist (telkimiseks, lõkke tegemiseks vms).

2. Planeeringualal tähistada ala külastajatele liikumiseks mitte ette nähtud alad.

3. Ala kasutamine reguleerida vastavate viitade ja märkidega tagamaks külastajate informeerimine loodusväärtuste kohta.

**Liisi ja Kristian von Wowern: nõustume planeeringulahendusega eelnevate täienduste lisamisel**

**2.** Arvamuste esitaja Liisi von Wowern:*Planeeringuala sisse jääb laialehelise neiuvaiba kasvukoht. Planeeringudokumendis on kirjendatud peaasjalikult ehitustegevuse mõju nimetatud taimestikule. Samas on käsitlemata jäänud asjaolu, et nimetaud tallamise suhtes tundlik taimestik asub sisuliselt vahetult kämpinguala ja lõkkeplatsi läheduses ning kämpinguala ja mere vahel. Arusaadavalt seab selline lahendus nimetatud kasvukoha märkimisväärsesse tallamise ohtu, seda olenemata asjaolust, et kämpingualalt mere äärde pääsemiseks on planeeritud jalgtee, mis on kasvukohast mõnevõrra eemal (kuid seejuures siiski vahetus lähenduses). Üldiselt teada olevalt kasutatakse mereäärsetel rannaaladel mere äärde pääsemiseks suvisel ajal mitte üksnes inimtegevuse tulemusena rajatud või tähistatud isetekkelisi jalgteid, vaid ka mereäärset tühermaad, millel jääb kaitsealuse taimestiku kasvukoht.*

Allar Liiv: Kämping ja talukoht ei sea ohtu III kategooria looduskaitsealuse neiuvaiba säilimist. Ümbruses on neiuvaip üsna laialt levinud. Kämping ja talukoht ei ohusta neiuvaiba säilimist. Neiuvaip levib ka metsa all.

Liisi von Wowern: Oleme siiamaani aru saanud, neiuvaiba kaitsmine on oluline

**Liisi ja Kristian von Wowern**: **nõustume, et III kategooria looduskaitsealuse taime liik ei ole antud detailplaneeringu lahenduse puhul ohustatud.**

3.Arvamuste esitaja Liisi von Wowern:*Planeeringualal puudub igasugune teede ja tehnovõrk. Neid soovitakse hakata rajama ilma kaalukate põhjusteta olemasolevasse ehituskeeluvööndisse, mida soovitakse kitsendada. Seejuures soovitakse ka autode parkla ilma igasuguse põhjenduste rajada olemasolevasse ehituskeeluvööndisse.*

**Liisi ja Kristian von Wowern: nõustume, et detailplaneeringu ala väljaarendamiseks on vaja teid ja tehnovõrke.**

Vaidlevad osapooled arvamuste esitaja Liisi von Wowern ja Saaremaa Vallavalitsuse esindajad jõudsid ärakuulamisel kokkuleppele. Saaremaa Vallavalitsus viib detailplaneeringu seletuskirja kokkulepitud täiendused ja korrektse seletuskirja esitab Rahandusministeeriumile.

Protokolli koostas

Aire Müürsepp